Il-Ministru tal-Finanzi Edward Scicluna ħabbar li l-iskema li se tkun qed tinċentiva l-pensjoni privata jew kif inhi magħrufa bħala t-Third Pillar Pension tinsab fl-aħħar stadji tagħha u mistennija titnieda fil-ġimgħat li ġejjin. Huwa qal dan f’laqgħa li kellu lbieraħ mar-rappreżentanti tal-Assoċjazzjoni Maltija tal-Bankiera fejn saru diskussjonijiet dwar din l-iskema li għandha l-għan li tinċentiva lil individwu jinvesti f’pensjoni privata. Matul il-laqgħa ta’ konsultazzjoni, il-Ministru Scicluna tkellem dwar il-viżjoni tal-Gvern dwar din l-iskema bl-iskop li jikseb il-perspettiva tal-operaturi tas-settur bankarju. Il-Ministru tal-Finanzi stieden lill-Assoċjazzjoni tal-Bankieri biex jissottomettu r-reazzjonijiet tagħhom għal din l-iskema biex jassigura li l-iskema tkun imfassla b’tali mod li tilħaq l-akbar firxa ta’ nies.